Folketing
2001-05-16

Jeg vil gerne først takke ministeren for den klare redegørelse, som indledte denne her debat, og jeg må sige, at når vi ser på det vedtagelsesforslag, som jeg også tilslutter mig, så må jeg sige, at vi giver fiskeriet nogle muligheder nu, som det ikke har haft i mange år. I denne her debat har der været vendt mange sten, og af erfaring ved vi jo, at Enhedslisten og SF ikke er særlig interesserede, eller man kan oven i købet sige: De er faktisk modstandere af, at erhvervslivet tjener penge. Det er gået klart igennem de udtalelser, der er kommet fra hr. Keld Albrechtsen, at nu scorer erhvervslivet - og her altså fiskerne - en kapital, som de ikke skal have. Jeg kan ikke se, at der er noget som helst galt i, at erhvervslivet og også fiskerne tjener penge, for hvem skal ellers bære de omkostninger, vi har her i Danmark? Vi kan ikke leve af, at der er nogle, der ikke tjener penge, og det er den opfattelse og pessimistiske holdning, som hr. Keld Albrechtsen har.